ΓΡΑΠΤΗ ΕΡΩΤΗΣΗ E-1856/97 υποβολή: Kirsi Piha (PPE) προς την Επιτροπή (30 Μαΐου 1997)

Θέμα: Εμπορικοί περιορισμοί όσον αφορά τις ανακυκλώσιμες συσκευασίες

Έχει αποδειχθεί ότι η οδηγία σχετικά με τις συσκευασίες και τα κατάλοιπα συσκευασιών, η οποία τέθηκε εν ισχύι το 1995, είναι προβληματική: Από την μία, η έναρξη εφαρμογής της οδηγίας έχει καθυστερήσει σημαντικά σε όλα τα κράτη μέλη της ΕΕ και από την άλλη, η εν λόγω οδηγία δεν ρυθμίζει τον ρόλο, αυτό καθ' εαυτό, της συσκευασίας, δηλ. τη λειτουργία του ως συσκευασία. Η οδηγία δεν προάγει την ασφαλή, συμφέρουσα από οικονομική άποψη, βάσει συγχρόνων μεθόδων και όσο το δυνατόν ευρύτερη διανομή των προϊόντων σε ολόκληρη την περιοχή της εσωτερικής αγοράς.

Τα μεγαλύτερα προβλήματα πηγάζουν από το γεγονός ότι η οδηγία σχετικά με τις συσκευασίες και τα κατάλοιπα συσκευασιών δεν προάγει, κατά κανένα τρόπο, την εξάλειψη των εμποδίων στην ομαλή διεξαγωγή του εμπορίου μειώνοντας, μεταξύ άλλων, τους περιορισμούς που αφορούν τις συσκευασίες μίας χρήσης ή καθιστώντας ελαστικότερες τις διατάξεις των εθνικών νομοθεσιών που ευνοούν τις ανακυκλώσιμες συσκευασίες. Η οδηγία δεν αίρει τα παράνομα εμπόδια στη διεξαγωγή του εμπορίου δεδομένου ότι ευνοεί τις ανακυκλώσιμες συσκευασίες από γυαλί. Οι εν λόγω ανακυκλώσιμες συσκευασίες προορίζονται αποκλειστικά και μόνο για χρήση και εφοδιασμό σε τοπικό επίπεδο. Το γεγονός, όμως, αυτό, περιορίζει, σε αντίθεση με την λογική της εσωτερικής αγοράς, τη δημιουργία ευρείων περιοχών εμπορίου και μεγάλων μονάδων παραγωγής. Οι περιβαλλοντικοί λόγοι δεν αποτελούν, πάντα, τον πραγματικό λόγο για την εύνοια προς τις ανακυκλώσιμες συσκευασίες 7 συχνά η εύνοια αυτή αποβλέπει στην αύξηση της τιμής των εισαγομένων προκειμένου να ωφεληθεί η τοπική αλλά μη ανταγωνιστική βιομηχανία.

Αναφορικά με τα ανωτέρω, ποιά μέτρα προτίθεται να λάβει η Επιτροπή για την κατάργηση, π.χ., του έμμεσου προστατευτισμού σε εθνικό επίπεδο που αφορά τις ανακυκλώσιμες συσκευασίες, ο οποίος αποτελεί τροχοπέδη στην επίτευξη των στόχων της εσωτερικής αγοράς;

Απάντηση της κας Bjerregaard εξ ονόματος της Επιτροπής (23 Ιουλίου 1997)

Η οδηγία 94/62/ΕΚ για τις συσκευασίες και τα απορρίμματα συσκευασίας ((ΕΕ L 365 της 31.12.1994 )) αποσκοπεί να προσφέρει υψηλό επίπεδο περιβαλλοντικής προστασίας και να εξασφαλίσει τη λειτουργία της εσωτερικής αγοράς.

Η προθεσμία που καθοριζόταν στην οδηγία για την εφαρμογή της από τα κράτη μέλη ήταν η 30ή Ιουνίου 1996. Αληθεύει ότι σε όλα τα κράτη μέλη έχουν σημειωθεί καθυστερήσεις, οι οποίες μπορούν να εξηγηθούν με βάση τη σπουδαιότητα του θέματος και την αυστηρή διαδικασία κοινοποίησης. Εν πάση περιπτώσει, όλα τα κράτη μέλη έχουν δώσει υψηλή προτεραιότητα στην οδηγία αυτή και οι περισσότερες διαδικασίες εφαρμογής πρόκειται να ολοκληρωθούν.

Η οδηγία δεν αποσκοπεί να ρυθμίσει τη λειτουργία της συσκευασίας, αλλά εφαρμόζεται υπό την επιφύλαξη των υφισταμένων ποιοτικών απαιτήσεων για τις συσκευασίες, ούτως ώστε να διατηρείται το αναγκαίο επίπεδο ασφάλειας, υγιεινής και αποδοχής για το συσκευασμένο προϊόν και για τον καταναλωτή.

Η πρώτη προτεραιότητα της οδηγίας είναι να αποφεύγεται η δημιουργία απορριμμάτων συσκευασίας. Αποσκοπεί επίσης να ενθαρρύνει την επαναχρησιμοποίηση των συσκευασιών, την ανακύκλωση και άλλες μορφές ανάκτησης των συσκευασιών και, επομένως, τη μείωση της τελικής διάθεσης των απορριμμάτων συσκευασίας. Η ενθάρρυνση των συστημάτων επαναχρησιμοποίησης είναι θεμιτή επιλογή την οποία δύνανται να υιοθετήσουν τα κράτη μέλη, σύμφωνα με τη συνθήκη.

Η Επιτροπή δεν συμμερίζεται τις αρνητικές απόψεις του Αξιότιμου Μέλους για την οδηγία, αλλά κρίνει ότι οι ενδεχόμενες καταστάσεις, όπου δημιουργούνται αδικαιολόγητα εμπόδια στις συναλλαγές και εθνικός προστατευτισμός, πρέπει να αντιμετωπίζονται κατά περίπτωση και μάλλον αντιστοιχούν σε εσφαλμένη εφαρμογή της οδηγίας. Η Επιτροπή θα εξετάσει προσεκτικά όλες αυτές τις καταστάσεις που ενδέχεται να ανακύψουν.